Árnafjørður hoyrir til Klaksvíkar kommunu. Í Árnafirði búgva 54 fólk. Í bygdini eru 26 hús. 22 hús eru í gamla partinum av bygdini og tey flestu av teimum eru gomul. Men í bygdini er eisini ein nýggj útstykking. Higartil eru fýra hús bygd í tí økinum. Í Árnafirði er kirkja, sum er bygd í 1936, skúli, ið er bygdur í 1904, minuhúsið við síni serligu søgu, og so er eisini ein sjógvalistøð og eitt lítið fiskiídnaðarvirki í bygdini. Har er bátahylur og fleiri opnir bátar, sum reka útróður og avreiða fiskin til flakavirkið í bygdini. Minuhúsið varð bygt undir krígnum. Av tí at húsini í Árnafirði standa so nær sjónum, var vandin fyri fólkaskaða stórur, um so var, at minur róku á land í bygdini. Tá ættin lá inneftir Víkini, fór øll bygdin niðan í Minuhúsið at búgva. Har var stórur køkur, matarhøll og fleiri sovirúm við koyggjum. Tað kom eisini fyri at eitt barn varð borið í heim í minuhúsinum. Í nógv ár varð postur borin um Áarskarð til Árnafjarðar og til bygdirnar norðan fyri fjall. Tann fyrsti, sum bar post úr Klaksvík og norður um fjall var Andreas í Krotugrøvini, men nær hann byrjaði hesa gongdina vita vit ikki; hinvegin vita vit, at hann gavst í 1905. Andreas í Krotugrøvini, sum var ættaður úr Gøtu, kom til Klaksvíkar í 1860-unum og giftist í 1868. Samson Joensen, ið var versonur Andreas í Krotugrøvini, yvirtók postberingina norður um fjall í 1905. Hann gekk somu leiðina, sum verfaðir hansara gekk heilt fram til 1914. Tá varð postbáturin” Dan” settur í sigling. Eftir hetta bar Samson bara postin millum Klaksvík og Árnafjørð. Frá 1916 sigldi” Immanuel” við posti millum Klaksvík og bygdirnar eystan Múla, herundir eisini Svínoy og Fugloy, fram til 1959. Tá var Másin settur í sigling. Samson Joensen var postmaður í 38 ár. Hann byrjaði í 1905 og gavst í 1943. Samson helt fram at ganga við posti millum Klaksvík og Árnafjørð eftir at siglingin til útoyggjarnar byrjaði í 1914. Her gavst hann í 1943. Tey seinastu árini vóru tað feðgarnir, Samson Joensen og Tamar Samson, ið bóru postin á hesi leiðini. Í 1944 gavst Tamar eisini og tá vóru tað feðgarnir Gunnar og Jógvan Sven Joensen í Ármafirði, sum tóku við. Gunnar Joensen hevði postskiftisstøðina í Árnafirði, og seinni var tað sonurin Jógvan Sven, ið tók yvir. Eftir at tunnlarnir komu í 1967 fór postgongdin um Áarskarð í søguna. Umframt postflutningin um Áarskarð, fekk postskiftisstøðin í Árnafirði eisini post sjóvegis ein dag um vikuna; tað var í mong ár leygardag. Tá sigldi postbáturin, sum røkti útoyggjarnar eystan fyri Múlan, eisini á Árnafjørð. Í mong ár var tað” Immanuel” ið sigldi, men tey seinastu árini var tað” Másin”. Hesi árini varð vanliga gingið um Áarskarð tveir dagar um vikuna, soleiðis at bygdin alt í alt hevði tríggjar postdagar. Tvey ár eftir at tunnlarnir á Borðoynni vóru latnir upp, tað vil siga í 1969, varð postskiftisstøðin í Árnafirði niðurløgd. Eftir hetta var tað avgreiðslupostboð úr Klaksvík, sum koyrdi gjøgnum tunnulin og tók sær av postviðurskiftunum hjá árnfirðingum. Avgreiðslupostboðið, sum í 1969 byrjaði við Árnafirði, hevur nú eisini Kunoy, Haraldssund, Norðtoftir, Norðdepil og Hvannasund.